Жалба, подадена на 2 юли 2022 г. — Мндоянц/Съвет
(Дело T-390/22)
Език на производството: френски
Страни
Жалбоподател: Сергей Мндоянц (Москва, Русия) (представители: F. Bélot и P. Tkhor, адвокати)
Ответник: Съвет на Европейския съюз
Искания
Жалбоподателят моли Общия съд:
да отмени Решение (ОВППС) 2022/5821 на Съвета от 8 април 2022 година, в частта в която името на жалбоподателя е включено в списъка, съдържащ се в приложение I към Решение (ОВППС) 2014/145 на Съвета от 17 март 2014 г.,
да отмени Регламент за изпълнение (ЕС) 2022/5811 на Съвета от 8 април 2022 година, в частта в която името на жалбоподателя е включено в списъка, съдържащ се в приложение I към Регламент (ЕС) № 2014/269 на Съвета от 17 март 2014 г.,
да осъди Съвета да заплати съдебните разноски.
Основания и основни доводи
Жалбоподателят изтъква четири основания в подкрепа на жалбата.
Първо основание: нарушение на правото на ефективна съдебна защита и неизпълнение на задължението за мотивиране. Жалбоподателят твърди, че предоставената от Съвета информация не му позволява да се защити, тъй като от една страна, представените от Съвета факти не могат да обосноват процесните ограничителни мерки понеже са неубедителни, и от друга страна, Съветът не излага отделни, специфични и конкретни мотиви, които да дадат на жалбоподателя достатъчно данни за обосноваността на акта.
Второ основание: явна грешка в преценката, тъй като, от една страна, в тяхната съвкупност фактите, на които се позовава Съветът, за да включи жалбоподателя в списъка, не отговарят на действителността, и от друга страна, Съветът не доказва нито че жалбоподателят е виден бизнесмен, нито че е влиятелен, нито че се занимава с дейност в икономически сектори, които осигуряват значителен източник на приходи за правителството на Руската федерация.
Трето основание: нарушение на принципите на пропорционалност и на равно третиране. Жалбоподателят смята, че наложените му санкции го дискриминират и са несъразмерни с оглед на преследваните с тези мерки цели.
Четвърто основание: нарушение на основните права на личността, включително правото на собственост и на зачитане на личния и семейния живот, жилището и тайната на съобщенията. Съветът действал в разрез с принципа на пропорционалност, включвайки името на жалбоподателя в списъка.
____________
1     Решение (ОВППС) 2022/582 на Съвета от 8 април 2022 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 110, 2022 г., стр. 55).
1     Регламент за изпълнение (ЕС) 2022/581 на Съвета от 8 април 2022 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 110, 2022 г., стр. 3).